– Flesland er den viktigste porten mot resten av landet og utlandet. Åpningen i dag av den siste biten til Flesland markerer fullføringen av Bybanen mot sør, sier byråd Anna Elisa Tryti i sin tale.

Lørdag kan du for første gang ta Bybanen hele veien til Flesland.

Det ble markert med en høytidelig åpning fredag.

Til stede på åpningen var blant annet fungerende fylkesordfører Pål Kårbø, byråd Anna Elisa Tryti, byråd Julie Andersland og lufthavndirektør Aslak Sverderup.

Sistnevnte påpekte Bybanen som godt tilbud for dem som jobber på Flesland, i tillegg til de reisende.

– Bybanen binder byen og regionen sammen og åpner opp for den store verden der ute. Gratulerer med dagen, sa en storfornøyd Tryti.

I den nye terminalen var det flere musikalske innslag fra blant annet Pia Tømmernes på saksofon og dansegruppen Schang, som for anledningen var utkledd i flyvertinneuniformer.

– Dette er en festdag og en milepæl. 9000 bosteder og 13.000 arbeidsplasser får et høykvalitets kollektivtilbud innen 600 meter. Jeg er stolt over hva vi har fått til på så kort tid, sa Kårbø før han klippet snoren.